次前韵送程六表弟
作者：蘇軾
朝代：宋

paragraphs: 君家兄弟真連璧，門十朱輪家萬石。
竹使猶分刺史符，上方行賜尚書舄。
前年持節發倉廩，到處賣刀收繭栗。
歸來閉口不論功，却走渡江誰復惜。
君才不用如澗松，我老得全猶社櫟。
青衫莫厭百僚底，白首上有千薪積。
憶昔江湖一釣舟，無數雲山供點筆。
未應便障西風扇，只恐先移北山檄。
憑君寄謝江南叟，念我空見長安日。
浮江泝蜀有成言，江水在此吾不食。